Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 του Συμβουλίου για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2003/C 40/04)

Η δημοσίευση αυτή παρέχει το δικαίωμα υποβολής ενστάσεως κατά την έννοια του άρθρου 7 του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμόδιας αρχής ενός κράτους μέλους εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το στοιχείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΙΣΗΣ: ΑΡΘΡΟ 5

ΠΟΠ (x) ΠΓΕ ( )

Εθνικός αριθμός φακέλου: 82

1. Αρμόδια εθνική αρχή Ονομασία: Subdirección General de Denominaciones de Calidad y Relaciones Interprofesionales y Contractuales

Dirección General de Alimentación

Subsecretaria de Agricultura, Pesca y Alimentación

Ministerio de Agricultura, Pesca y Alimentación

Διεύθυνση: Paseo Infanta Isabel, 1, E-28071 Madrid

Tηλ. (34-91) 347 53 94

Φαξ (34-91) 347 54 10.

2. Αιτούσα ομάδα 2.1. Ονομασία: Consejo Rector Producto de Calidad "Alcachofa de Benicarló"

2.2. Διεύθυνση: c/ Cesar Cataldo, 2 (Edificio Cámara Agraria)

E-12580 Benicarló (Castellón)

Τηλέφωνο και φαξ (34) 96-46 16 74

2.3. Σύνθεση: Παραγωγοί/μεταποιητές (Χ) Άλλοι ( ).

3. Τύπος του προϊόντος: Αγκινάρα. Κατηγορία 1.6: Οπωροκηπευτικά.

4. Περιγραφή κατά τη συγγραφή υποχρεώσεων

(σύνοψη των όρων που προβλέπονται στο άρθρο 4 παράγραφος 2)

4.1. Ονομασία: "Alcachofa de Benicarló" ή "Carxofa de Benicarló"

4.2. Περιγραφή: Ανθοφόροι θύσανοι αγκινάρας (Cynarus Scolymus Lt.) που ανήκουν στην ποικιλία "Blanca de Tudela", που προορίζονται για νωπή κατανάλωση, υπαγόμενοι στις κατηγορίες "Extra" και "I", εφόσον πληρούν τους όρους της συγγραφής υποχρεώσεων και τις άλλες απαιτήσεις της ισχύουσας νομοθεσίας οι οποίες εφαρμόζονται σε αυτήν.

4.3. Γεωγραφική περιοχή: Αποτελείται από τις κοινότητες Benicarló, Cálig, Peñíscola και Vinaroz, που όλες βρίσκονται πλησίον της ακτής στην περιοχή "Baix Maestrat" που ανήκει στην επαρχία Castellón (Comunidad Valenciana). Η ζώνη παραγωγής έχει συνολική έκταση 25129 εκτάρια, εκ των οποίων καλλιεργούνται περίπου 16000 εκτάρια. Τα πράσινα κηπευτικά καλύπτουν 3800 εκτάρια από την έκταση αυτή, της οποίας το 18 % καλλιεργείται με αγκινάρα.

Η ζώνη μεταποίησης και συσκευασίας αντιστοιχεί στη ζώνη παραγωγής.

4.4. Απόδειξη προέλευσης: Το Consejo regulador (νομοθετικό συμβούλιο) τηρεί τα ακόλουθα μητρώα: α) μητρώο φυτεύσεων, β) μητρώο αποθηκευτικών χώρων και εγκαταστάσεων συσκευασίας. Μόνο οι αγκινάρες που παράγονται σε τεμάχια που είναι καταχωρημένα στα μητρώα φυτεύσεων και υφίστανται επεξεργασία από τις επιχειρήσεις που είναι εγγεγραμμένες στο μητρώο μπορούν να πουληθούν με την ονομασία προέλευσης, η οποία εξακριβώνεται με αριθμημένη ετικέτα που επικολλάται στο πίσω μέρος της συσκευασίας.

Τα καταχωρημένα τεμάχια ελέγχονται τακτικά, καθώς και τα προϊόντα που διατίθενται στην αγορά τα οποία είναι εφοδιασμένα με την ετικέτα ΠΟΠ που βρίσκεται στο πίσω μέρος της συσκευασίας. Διεξάγονται περιοδικές επιθεωρήσεις για να διασφαλισθεί ο πλήρης διαχωρισμός ανάμεσα στις αγκινάρες που πληρούν τις προϋποθέσεις προστατευμένης ονομασίας προέλευσης και τις άλλες.

4.5. Μέθοδος παραγωγής Φύτευση: Τα φυτά που επιλέγει ο ίδιος ο γεωργός πολλαπλασιάζονται με μοσχεύματα. Η φύτευση των μοσχευμάτων γίνεται Ιούλιο και Αύγουστο.

Καλλιεργητικές πρακτικές: Η παραδοσιακή άρδευση με αυλάκια αρδεύσεως σιγά σιγά αντικαταστάθηκε από σύγχρονες τεχνικές αρδεύσεως, πράγμα που προϋποθέτει πλέον ορθολογική χρήση του ύδατος και καλύτερο έλεγχο της προσθήκης λιπασμάτων που πραγματοποιείται καθ' όλη τη διάρκεια της περιόδου συναρτήσει των αναγκών του φυτού. Κατά την πρώτη καλλιεργητική φάση, προβαίνουμε σε φυσικά ή χημικά ξεβοτανίσματα για την καταπολέμηση των ζιζανίων και αργότερα, όταν τα φυτά αποκτήσουν τρία ή τέσσερα φύλλα, σε παραχώματα, η συχνότητα των οποίων μειώνεται χρονικά έως ότου η σκιά του φυτού εμποδίσει τον πολλαπλασιασμό των ζιζανίων.

Συγκομιδή: Η συγκομιδή κλιμακώνεται από Οκτώβριο έως Απρίλιο, διενεργείται χειρωνακτικά ή με μαχαίρι, και το προϊόν επιλέγεται σχολαστικά.

Συσκευασία: Όταν τα προϊόντα φθάσουν στις εγκαταστάσεις συσκευασίας, υπόκεινται σε διαλογή και σε αυστηρή ταξινόμηση.

4.6. Δεσμός Ιστορικό: Η αγκινάρα είναι προϊόν με μακρά παράδοση στη ζώνη παραγωγής, κυρίως στην πόλη Benicarló, όπου εμφανίζει εξαιρετική προσαρμογή και η σημασία της αντικατοπτρίζεται στη θέση που έχει στο τοπικό εσκούδο όπου εμφανίζεται μια κεφαλή αγκινάρας. Η παρουσία της αγκινάρας και των φυτειών αγκινάρας είναι πολύ παλαιά και ανάγεται προφανώς στο XIII αιώνα. Ο βοτανολόγος Cabanilles την ονομάζει Scolimus hispanicus και αναφέρει ότι κατά την εποχή του (τέλος του 18ου αιώνα) αφθονεί σε όλη την περιφέρεια της Βαλένθια.

Η σύγχρονη παραγωγή και εμπορία της αγκινάρας άρχισε περίπου εδώ και πενήντα χρόνια, στα τέλη της δεκαετίας του 40, όταν ο γεωργός, συνηθισμένος στην καλλιέργειά της, πέρασε σε καλλιέργεια μεγάλης κλίμακας, με την επίδραση της επεκτάσεως του εμπορίου και της ανάπτυξης των μεταφορών.

Φυσικό περιβάλλον: Η αγκινάρα που καλλιεργείται στα κοινοτικά εδάφη της ονομασίας προέλευσης αναπτύσσεται με άριστες συνθήκες, με τη συνδυασμένη επίδραση του ειδικού κλίματος της περιοχής και των εδαφικών χαρακτηριστικών των βορείων παρακτίων πεδιάδων της κοινότητας Valenciana.

Ανάγλυφο: Πρόκειται για δαντελωτή ακτή με ήπιες κλίσεις (2 % κατά μέσο όρο), προστατευόμενη από οροσειρά.

Έδαφος: Το μητρικό έδαφος είναι ανθρακικού τύπου, με ελαφρώς βασικό pH και μέση σύσταση.

Κλίμα: Ξηρό, ύφυγρο: θαλάσσιο μεσογειακό, με ήπιους αλλά όχι θερμούς χειμώνες και περιορισμένο κίνδυνο παγετών. Η μέση ετήσια βροχόπτωση ανέρχεται σε 400 mm με ακανόνιστη κατανομή, πράγμα που απαιτεί άρδευση.

Με τις συνθήκες αυτές και χάρη στις αυστηρές καλλιεργητικές φροντίδες, οι λευκές ποικιλίες κατορθώνουν να αναπτύξουν ταξιανθίες εξαιρετικής ποιότητας, συμπαγούς και κωνικής εξωτερικής εμφανίσεως. Η αγκινάρα της περιοχής αντέχει πολύ καλά στο μαύρισμα μετά την κοπή, ιδιότητα που εκτιμάται πάρα πολύ από το εμπόριο.

Η καλλιέργεια είναι χειρωνακτική και με φροντίδα, από την επιλογή των μοσχευμάτων από το γεωργό έως τη συγκομιδή της αγκινάρας η οποία γίνεται καθημερινά συλλέγοντας τα φυτά που είναι σε άριστη ωρίμανση. Ο γεωργός εκτελεί τις διάφορες φάσεις της καλλιέργειας με μεγάλη σχολαστικότητα, που αποτελεί καρπό επαγγελματισμού και πλούσιας παράδοσης πολλών γενεών.

4.7. Διάρθρωση του ελέγχου Ονομασία: Instituto de Calidad Alimentaria de la Comunidad Valenciana

Διεύθυνση: Plaza Polo de Bernabé, 8. bajo, E-46020 Valencia

Τηλ.: (34) 96 38 41 24; Φαξ (34) 96 38 41 79

E-mail: instituto.calidad@agricultura.m400.gva.es

Το instituto de Calidad Agroalimentaria, ως αρμόδιος οργανισμός σε θέματα ονομασίας ποιότητας της κοινότητας Valenciana, είναι υπεύθυνο προσωρινά για τον έλεγχο της παραγωγής αναμένοντας ότι το Consejo Regulador της ΠΟΠ "Alcachofa de Benicarló" θα ανταποκριθεί στην προδιαγραφή EN-45011.

4.8. Επισήμανση: Οι αγκινάρες που δικαιούνται της προστατευμένης ονομασίας προέλευσης διατίθενται στο εμπόριο μόνο σε συσκευασίες οι οποίες φέρουν στο πίσω μέρος αριθμημένη ετικέτα, η οποία χορηγείται από το ρυθμιστικό συμβούλιο και στην οποία πρέπει να εμφαίνεται υποχρεωτικά η ένδειξη: Denominación de Origen Protegida (προστατευμένη ονομασία προέλευσης) "Alcachofa de Benicarló" η "Carxofa de Benicarló".

4.9. Εθνικές απαιτήσεις - Νόμος 25/1970, της 2ας Δεκεμβρίου 1970, σχετικά με το καθεστώς της αμπέλου, του οίνου και των αλκοολών.

- Διάταγμα 835/1972, της 28ης Μαρτίου 1972, που ρυθμίζει το νόμο 25/1970.

- Απόφαση της 25ης Ιανουαρίου 1994, για τον καθορισμό της αντιστοιχίας μεταξύ της ισπανικής νομοθεσίας και του κανονισμού (ΕΟΚ) αριθ. 2081/92 όσον αφορά την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων.

- Βασιλικό διάταγμα 1643/99, της 22ας Οκτωβρίου 1999, που διέπει τη διαδικασία για την υποβολή αιτήσεων εγγραφής στα κοινοτικά μητρώα των προστατευόμενων ονομασιών προέλευσης και των προστατευόμενων γεωγραφικών ενδείξεων.

Αριθμός ΕΚ: G/ES/00202/01.07.31.

Ημερομηνία παραλαβής του πλήρους φακέλου: 9 Σεπτεμβρίου 2002.